CELEX: 32016D1838
Language: el
Date: 2016-10-13 00:00:00
Title: Απόφαση (EE) 2016/1838 του Συμβουλίου, της 13ης Οκτωβρίου 2016, σχετικά με τις κατευθυντήριες γραμμές για τις πολιτικές απασχόλησης των κρατών μελών το 2016

18.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 280/30
            
         ΑΠΌΦΑΣΗ (EE) 2016/1838 ΤΟΥ ΣΥΜΒΟΥΛΊΟΥ
   της 13ης Οκτωβρίου 2016
   σχετικά με τις κατευθυντήριες γραμμές για τις πολιτικές απασχόλησης των κρατών μελών το 2016
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 148 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (1),
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
   Αφού ζήτησαν τη γνώμη της Επιτροπής των Περιφερειών,
   Έχοντας υπόψη τη γνώμη της επιτροπής απασχόλησης (3),
   Εκτιμώντας τα ακόλουθα:
   
               (1)
            
            
               Η Συνθήκη για τη λειτουργία της Ευρωπαϊκής Ένωσης (ΣΛΕΕ) ορίζει ότι τα κράτη μέλη και η Ένωση εργάζονται για την ανάπτυξη συντονισμένης στρατηγικής για την απασχόληση, και δη για να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού, και αγοράς εργασίας ανταποκρινόμενης στις εξελίξεις της οικονομίας, προκειμένου να επιτύχουν τους στόχους που ορίζονται στο άρθρο 3 της Συνθήκης για την Ευρωπαϊκή Ένωση.
            
         
               (2)
            
            
               Η στρατηγική «Ευρώπη 2020» για μια έξυπνη, βιώσιμη και χωρίς αποκλεισμούς ανάπτυξη («στρατηγική “Ευρώπη 2020”») που πρότεινε η Επιτροπή προσφέρει στην Ένωση τη δυνατότητα να στρέψει την οικονομία της προς μια έξυπνη, βιώσιμη και χωρίς αποκλεισμούς ανάπτυξη, συνοδευόμενη από υψηλό επίπεδο απασχόλησης, παραγωγικότητας και κοινωνικής συνοχής. Πέντε πρωταρχικοί στόχοι, που αναπτύσσονται στις αντίστοιχες κατευθυντήριες γραμμές, αποτελούν κοινούς στόχους που καθοδηγούν τις ενέργειες των κρατών μελών, λαμβάνοντας υπόψη τις σχετικές θέσεις εκκίνησής τους και τις εθνικές ιδιαιτερότητές τους, καθώς και τις θέσεις και τις ιδιαιτερότητες της Ένωσης. Στις 14 Ιουλίου 2015 το Συμβούλιο ενέκρινε τη σύσταση (ΕΕ) 2015/1184 (4) σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης. Επιπλέον, στις 5 Οκτωβρίου 2015 το Συμβούλιο εξέδωσε την απόφαση (ΕΕ) 2015/1848 (5) σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2015 («κατευθυντήριες γραμμές για την απασχόληση»). Τα εν λόγω δύο σύνολα κατευθυντήριων γραμμών αποτελούν τις ολοκληρωμένες κατευθυντήριες γραμμές για την υλοποίηση της στρατηγικής «Ευρώπη 2020» («ολοκληρωμένες κατευθυντήριες γραμμές “Ευρώπη 2020”»). Η ευρωπαϊκή στρατηγική για την απασχόληση έχει τον κορυφαίο ρόλο όσον αφορά την εφαρμογή των στόχων της απασχόλησης και της αγοράς εργασίας της στρατηγικής «Ευρώπη 2020».
            
         
               (3)
            
            
               Οι ολοκληρωμένες κατευθυντήριες γραμμές «Ευρώπη 2020» συνάδουν με τα συμπεράσματα του Ευρωπαϊκού Συμβουλίου της 17ης και 18ης Μαρτίου 2016 και με το σύμφωνο σταθερότητας και ανάπτυξης. Παρέχουν ακριβή καθοδήγηση στα κράτη μέλη για τον προσδιορισμό των εθνικών προγραμμάτων μεταρρυθμίσεων και για την εφαρμογή των μεταρρυθμίσεων, λαμβάνοντας υπόψη την αλληλεξάρτησή τους. Οι κατευθυντήριες γραμμές για την απασχόληση θα πρέπει να αποτελέσουν τη βάση για όλες τις ειδικές ανά χώρα συστάσεις που το Συμβούλιο τυχόν απευθύνει στα κράτη μέλη σύμφωνα με το άρθρο 148 παράγραφος 4 ΣΛΕΕ, παράλληλα προς τις ειδικές ανά χώρα συστάσεις που τυχόν θα απευθυνθούν προς τα κράτη μέλη δυνάμει του άρθρου 121 παράγραφος 2 της ίδιας Συνθήκης. Οι κατευθυντήριες γραμμές για την απασχόληση θα πρέπει επίσης να αποτελέσουν τη βάση για την κατάρτιση της κοινής έκθεσης για την απασχόληση, που διαβιβάζεται ετησίως από το Συμβούλιο και την Επιτροπή στο Ευρωπαϊκό Συμβούλιο.
            
         
               (4)
            
            
               Η εξέταση των εθνικών προγραμμάτων μεταρρύθμισης των κρατών μελών που περιέχεται στην κοινή έκθεση για την απασχόληση δείχνει ότι τα κράτη μέλη πρέπει να καταβάλουν κάθε δυνατή προσπάθεια για την τόνωση της ζήτησης εργατικού δυναμικού, την ενίσχυση της προσφοράς εργασίας, δεξιοτήτων και ικανοτήτων, την ενίσχυση της λειτουργίας της αγοράς εργασίας, την προώθηση της κοινωνικής ένταξης, την καταπολέμηση της φτώχειας και την προώθηση ίσων ευκαιριών.
            
         
               (5)
            
            
               Τα κράτη μέλη θα πρέπει να εξετάσουν το ενδεχόμενο να χρησιμοποιήσουν το Ευρωπαϊκό Κοινωνικό Ταμείο για την εφαρμογή των κατευθυντήριων γραμμών για την απασχόληση.
            
         
               (6)
            
            
               Οι κατευθυντήριες γραμμές για την απασχόληση θα πρέπει να παραμείνουν αμετάβλητες, ώστε να εξασφαλισθεί ότι θα δοθεί ιδιαίτερο βάρος στην εφαρμογή τους. Οποιαδήποτε επικαιροποίηση των κατευθυντήριων γραμμών θα πρέπει, ως εκ τούτου, να παραμείνει αυστηρά περιορισμένη. Έχοντας υπόψη την αξιολόγηση των εξελίξεων των αγορών εργασίας και της κοινωνικής κατάστασης από την εποχή που εγκρίθηκαν οι κατευθυντήριες γραμμές για την απασχόληση το 2015, μια επικαιροποίηση δεν είναι απαραίτητη. Οι λόγοι για τη θέσπιση των κατευθυντήριων γραμμών για την απασχόληση το 2015 εξακολουθούν να ισχύουν και επομένως οι εν λόγω κατευθυντήριες γραμμές θα πρέπει να διατηρηθούν.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις πολιτικές απασχόλησης των κρατών μελών, όπως ορίζονται στο παράρτημα της απόφασης (ΕΕ) 2015/1848, διατηρούνται για το 2016 και λαμβάνονται υπόψη από τα κράτη μέλη στις πολιτικές τους για την απασχόληση.
   Άρθρο 2
   Η παρούσα απόφαση απευθύνεται στα κράτη μέλη.
   
      Λουξεμβούργο, 13 Οκτωβρίου 2016.
      
         
            Για το Συμβούλιο
         
         
            Ο Πρόεδρος
         
         J. RICHTER
      
   
   
      (1)  Γνώμη της 15ης Σεπτεμβρίου 2016 (δεν δημοσιεύθηκε ακόμα στην Επίσημη Εφημερίδα).
   
      (2)  ΕΕ C 264 της 20.7.2016, σ. 134.
   
      (3)  Γνώμη της 16ης Φεβρουαρίου 2016.
   
      (4)  Σύσταση (ΕΕ) 2015/1184 του Συμβουλίου, της 14ης Ιουλίου 2015, σχετικά με τις γενικές κατευθυντήριες γραμμές των οικονομικών πολιτικών των κρατών μελών και της Ευρωπαϊκής Ένωσης (ΕΕ L 192 της 18.7.2015, σ. 27).
   
      (5)  Απόφαση (EE) 2015/1848 του Συμβουλίου, της 5ης Οκτωβρίου 2015, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2015 (ΕΕ L 268 της 15.10.2015, σ. 28).